钦定古今图书集成/明伦汇编/闺媛典/第032卷 > 孝女王舜
## 钦定古今图书集成/明伦汇编/闺媛典/第032卷 > 孝女王舜

按《隋书列女传》：“孝女王舜者，赵郡王子春之女也。子
春与从兄长忻不协，齐亡之际，长忻与其妻同谋杀
子春。舜时年七岁，有二妹，粲年五岁，璠年二岁，并孤
苦，寄食亲戚。舜抚育二妹，恩义甚笃，而舜阴有复仇
之心，长忻殊不为备。姊妹俱长，亲戚欲嫁之，辄拒不
从。乃密谓其二妹曰：‘我无兄弟，致使父仇不复，吾辈
虽是女子，何用生为！我欲共汝报复，汝意何如’？”二妹
皆垂泣曰：“唯姊所命。”是夜，姊妹各持刀逾墙而入，手
杀长忻夫妇，以告父墓，因诣县请罪。姊妹争为谋首，
州县不能决。文帝闻而嘉叹，特原其罪。